# நான் உங்கள் ரசிகன்



**நான் உங்கள் ரசிகன்** (*Naan Ungal Rasigan*) 1985 ஆம் ஆண்டு வெளிவந்த ஒரு தமிழ்த் திரைப்படமாகும். தமிழ் மொழியில் உளவியல் திகில் திரைப்படமாக ஓர் இணை எழுத்தாளராகவும் மனோபாலா இப்படத்தை இயக்கியுள்ளார். நடிகர் மோகன், ராதிகா, இராச்சீவ் மற்றும் நளினி ஆகியோர் முக்கிய வேடங்களில் நடித்துள்ளனர். செந்தாமரை மற்றும் வெண்ணிற ஆடை மூர்த்தி ஆகியோர் துணை வேடங்களில் நடித்துள்ளனர். ஒரு நடிகை மீது ஆசைப்பட்டு, தொடர்ந்து அவளைப் பின்தொடரும் ஒரு கிராமவாசியைச் சுற்றி திரைப்படம் நகர்கிறது. 1985 ஆம் ஆண்டு அக்டோபர் மாதம் 11 ஆம் தேதியன்று திரைப்படம் வெளியிடப்பட்டது.  
## கதை
சுப்ரமணி என்ற கிராமவாசி, சென்னையைச் சேர்ந்த நடிகை ரஞ்சனியின் தீவிர ரசிகன். ஒரு நாள் இவரது ஊருக்கே நடிகை ரஞ்சனி படப்பிடிப்பிற்காக வருகிறார். கிராமத்துப் பெரியவர் ரஞ்சனியைப் பற்றி தவறாகப் பேசும்போது, சுப்ரமணி அவரைக் கொலை செய்கிறார். படப்பிடிப்பு முடிந்தவுடன் நடிகை சென்னைக்குத் திரும்புகிறார். சுப்ரமணியும் நடிகையைத் தேடி அவர் வீட்டுக்கே வருகிறார். ரஞ்சனிக்கு தெரியாமல் அவளைப் பின்தொடர்ந்த பிறகு, இறுதியில் அவளுடைய ஓட்டுநராக மாறுகிறார். கதாநாயகன் நடிகையை பக்கத்திலயே இருந்து இரசிக்கிறார். நடிகை குளிக்கும்போது பார்த்து இரசிக்கிறார். இறுதியில் சுப்ரமணிக்கு தன் மீதுள்ள காமம் ரஞ்சனிக்கு தெரியவருகிறது. விருப்பமில்லாத ரஞ்சனி கதாநாயகனை விரட்ட முயல்கிறார். பின்னர் ஒரு சந்தர்ப்பத்தில் சுப்பிரமணி ரஞ்சனியின் அறைக்குள் நுழையும் போது, நடிகையின் கொல்லப்பட்ட உடலைக் காண்கிறான். தற்செயலாக அங்கு வரும் நிருபர் நடிகையின் சடலத்திற்கு அருகில் கதாநாயகன் இருப்பதைக் கண்டு கதாநாயகன்தான் கொலைகாரன் என முடிவு செய்து அக்காட்சியை புகைப் படமும் எடுத்துவிடுகிறான். நடிகையை தான் கொலை செய்யலை என கதறும் கதாநாயகனை நிருபர் நம்ப மறுத்து சட்டை செய்யாததால் கதாநாயகன் நிருபரைக்கொலை செய்கிறார். இவற்றைக் கண்ட நடிகையின் மேலாளரையும் கதாநாயகன் கொன்று விடுகிறான். வெளியில் சென்றிருந்த ரஞ்சனியின் தங்கை வித்யாவும் அவரது மகளும் வரும்போது, சுப்ரமணி ஒளிந்து கொள்கிறார். ரஞ்சனியின் சடலத்தை ஒரு காரின் டிக்கியில் மறைத்து வைக்கிறார். ஆனால் வித்யா அதைக் கண்டுபிடிக்கிறார். பின்னர் வித்யா தனது கணவரான காவல் ஆய்வாளரிடம், ரஞ்சனி, அவரது மேலாளர் மற்றும் புகைப்படக் கலைஞரின் கொலைகளுக்குப் பின்னால் சுப்ரமணி இருப்பதாகக் கூறுகிறார். தம்பதியரின் மகளை பிணைக் கைதியாக சுப்பிரமணி பிடித்து வைத்திருக்கிறார். ஆனால் தம்பதியினரால் ஏமாற்றப்படுகிறார். காவல் ஆய்வாளருடன் சுப்பிரமணி சண்டையிடுகிறார். ஆனால் இறுதியில் தோற்கடிக்கப்படுகிறார், ரஞ்சனியின் சடலத்திற்கு அருகில் இறந்துவிடுகிறார் என்பது தான் கதை.  
## நடிகர்கள்

## தயாரிப்பு
புகைப்படக் கலைஞர் இரவி, மனோபாலாவுடனான நட்பு மற்றும் மோகன் மீதான அபிமானம் காரணமாக படத்தைத் தயாரிக்க ஒப்புக்கொண்டார். நடிகர் மோகன் படத்தில் நடித்ததற்காக எந்த கட்டணமும் வசூலிக்கவில்லை. மோகனின் குரலுக்கு அவரது வழக்கமான பின்னனி பேச்சுக் கலைஞர் எசு. என். சுரேந்தருக்குப் பதிலாக இரத்னகுமார் பின்னணி குரல் கொடுத்தார். வசனங்களை எம். எசு. மது எழுதினார். ஒளிப்பதிவை கே. ராச்சுபிரீத் மற்றும் படத்தொகுப்பை கௌதமன் கையாண்டார். பாடல் பதிவுடன் பிரசாத் புகைப்பட நிறுவனத்தில் படம் தொடங்கப்பட்டது.  

## இசை
கங்கை அமரன் படத்திற்கு இசையமைத்தார்.  

## வெளியீடும் விமர்சனமும்
நான் உங்கள் ரசிகன் 1985 ஆம் ஆண்டு அக்டோபர் மாதம் 11 அன்று வெளியிடப்பட்டது. இசை, வசனங்கள் மற்றும் இயக்கத்தை விமர்சித்து ஆனந்த விகடன் எதிர்மறையான விமர்சனத்தை அளித்தது. மேலும் படம் தொடக்கத்திலிருந்து இறுதி வரை மோசமாக உள்ளது என்றும், இந்த ஆண்டின் மிக மோசமான படமாக விருது வழங்கப்பட வேண்டும் என்றும் விமர்சிக்கப்பட்டது. வர்த்தக ரீதியாக படம் தோல்வியடைந்தது.